amanoisuno/poet huggingface dataset:
題柏岩禪師影堂 王建
山中磚塔閉，松下影堂新。恨不生前識，今朝禮畫身。
送人 王建
河亭收酒器，語盡各西東。回首不相見，行車秋雨中。
春意二首 王建
去日丁寧別，情知寒食歸。緣逢好天氣，教熨看花衣。誰是杏園主，一枝臨古岐。從傷早春意，乞取欲開枝。
夜聞子規 王建
子規啼不歇，到曉口應穿。況是不眠夜，聲聲在耳邊。
四望驛松 王建
當初北澗別，直至此庭中。何意聞鞞耳，聽君枝上風。
江館 王建
水面細風生，菱歌慢慢聲。客亭臨小市，燈火夜妝明。
題江台驛 王建
水北金台路，年年行客稀。近聞天子使，多取雁門歸。
贈謫者 王建
何罪過長沙，年年北望家。重封嶺頭信，一樹海邊花。
戲酬盧秘書 王建
芸香閣裏人，採摘禦園春。取此和仙藥，猶治老病身。
小松 王建
小松初數尺，未有直生枝。閑即傍邊立，看多長卻遲。
秋夜 王建
夜久葉露滴，秋蟲入戶飛。臥多骨髓冷，起覆舊綿衣。
水精 王建
映水色不別，向月光還度。傾在荷葉中，有時看是露。
香印 王建
閑坐燒印香，滿戶松柏氣。火盡轉分明，青苔碑上字。
秋燈 王建
向壁暖悠悠，羅幃寒寂寂。斜照碧山圖，松間一片石。
落葉 王建
陳綠向參差，初紅已重疊。中庭初掃地，繞樹三兩葉。
園果 王建
雨中梨果病，每樹無數個。小兒出入看，一半鳥啄破。
野菊 王建
晚豔出荒籬，冷香著秋水。憶向山中見，伴蛩石壁裏。
荒園 王建
朝日滿園霜，牛沖籬落壞。掃掠黃葉中，時時一窠薤。
南澗 王建
野桂香滿溪，石莎寒覆水。愛此南澗頭，終日潺湲裏。
晚蝶 王建
粉翅嫩如水，繞砌乍依風。日高山露解，飛入菊花中。
田家 王建
啾啾雀滿樹，靄靄東坡雨。田家夜無食，水中摘禾黍。
新嫁娘詞三首 王建
鄰家人未識，床上坐堆堆。郎來傍門戶，滿口索錢財。錦幛兩邊橫，遮掩侍娘行。遣郎鋪簟席，相並拜親情。三日入廚下，洗手作羹湯。未諳姑食性，先遣小姑嘗。
故行宮 王建
寥落古行宮，宮花寂寞紅。白頭宮女在，閑坐說玄宗。
酬從侄再看詩本 王建
眼暗沒功夫，慵來剪刻粗。自看花樣古，稱得少年無。
別自栽小樹 王建
去年今日栽，臨去見花開。好住守空院，夜間人不來。
早發汾南 王建
橋上車馬發，橋南煙樹開。青山斜不斷，迢遞故鄉來。
宮中三臺詞二首 王建
魚藻池邊射鴨，芙蓉園裏看花。日色柘袍相似，不著紅鸞扇遮。池北池南草綠，殿前殿后花紅。天子千年萬歲，未央明月清風。
江南三臺詞四首 王建
揚州橋邊少婦，長安城裏商人。二年不得消息，各自拜鬼求神。青草湖邊草色，飛猿嶺上猿聲。萬里湘江客到，有風有雨人行。樹頭花落花開，道上人去人來。朝愁暮愁即老，百年幾度三台。聞身強健且為，頭白齒落難追。准擬百年千歲，能得幾許多時。
禦獵 王建
青山直繞鳳城頭，滻水斜分入禦溝。新教內人唯射鴨，長隨天子苑東游。
長門燭 王建
秋夜床前蠟燭微，銅壺滴盡曉鐘遲。殘光欲滅還吹著，年少宮人未睡時。
過綺岫宮 王建
玉樓傾倒粉牆空，重疊青山繞故宮。武帝去來羅袖盡，野花黃蝶領春風。
朝天詞十首寄上魏博田侍中 王建
山川初展國圖寬，未識龍顏坐不安。風動白髯旌節下，過時天子禦樓看。相感君臣總淚流，恩深舞蹈不知休。初從戰地來無物，唯奏新添十八州。催修水殿宴沂公，與別諸侯總不同。隔月太常先習樂，金書牌纛彩雲中。無人敢奪在先籌，天子門邊送與球。遙索彩箱新樣錦，內人舁出馬前頭。禦馬牽來親自試，珠球到處玉蹄知。殿頭宣賜連催上，未解紅纓不敢騎。老作三公經獻壽，臨時猶自語差池。私從班裏來長跪，捧上金杯便合儀。四海無波乞放閑，三封手疏犯龍顏。他時若有邊塵動，不待天書自出山。胡馬悠悠未盡歸，玉關猶隔吐蕃旗。老臣一表求高臥，邊事從今欲問誰。威容難畫改頻頻，眉目分毫恐不真。有詔別圖書閣上，先教粉本定風神。重賜弓刀內宴回，看人城外滿樓臺。君臣不作多時別，收盡邊旗當日來。
霓裳詞十首 王建
弟子部中留一色，聽風聽水作霓裳。散聲未足重來授，直到床前見上皇。中管五弦初半曲，遙教合上隔簾聽。一聲聲向天頭落，效得仙人夜唱經。自直梨園得出稀，更番上曲不教歸。一時跪拜霓裳徹，立地階前賜紫衣。旋翻新譜聲初足，除卻梨園未教人。宣與書家分手寫，中官走馬賜功臣。伴教霓裳有貴妃，從初直到曲成時。日長耳裏聞聲熟，拍數分毫錯總知。弦索摐摐隔彩雲，五更初發一山聞。武皇自送西王母，新換霓裳月色裙。敕賜宮人澡浴回，遙看美女院門開。一山星月霓裳動，好字先從殿裏來。傳呼法部按霓裳，新得承恩別作行。應是貴妃樓上看，內人舁下彩羅箱。朝元閣上山風起，夜聽霓裳玉露寒。宮女月中更替立，黃金梯滑並行難。知向華清年月滿，山頭山底種長生。去時留下霓裳曲，總是離宮別館聲。
宮前早春 王建
酒幔高樓一百家，宮前楊柳寺前花。內園分得溫湯水，二月中旬已進瓜。
奉同曾郎中題石甕寺得嵌韻 王建
寺門連內繞丹岩，下界雲開數過帆。遙指上皇翻曲處，百官題字滿西嵌。
舊宮人 王建
先帝舊宮宮女在，亂絲猶掛鳳凰釵。霓裳法曲渾拋卻，獨自花間掃玉階。
新授戒尼師 王建
新短方裙疊作棱，聽鐘洗缽繞青蠅。自知戒相分明後，先出壇場禮大僧。
太和公主和蕃 王建
塞黑雲黃欲渡河，風沙眯眼雪相和。琵琶淚濕行聲小，斷得人腸不在多。
元太守同游七泉寺 王建
盤磴回廊古塔深，紫芝紅藥入雲尋。晚吹簫管秋山裏，引得獮猴出象林。
望定州寺 王建
回看佛閣青山半，三四年前到上頭。省得老僧留不住，重尋更可有因由。
道中寄杜書記 王建
西南東北暮天斜，巴字江邊楚樹花。珍重荊州杜書記，閒時多在廣師家。
聽琴 王建
無事此身離白雲，松風溪水不曾聞。至心聽著仙翁引，今看青山圍繞君。
贈陳評事 王建
識君雖向歌鐘會，說事不離雲水間。春夜酒醒長起坐，燈前一紙洞庭山。
寄畫松僧 王建
天香寺裏古松僧，不畫枯松落石層。最愛臨江兩三樹，水禽棲處解無藤。
花褐裘 王建
對織芭蕉雪毳新，長縫雙袖窄裁身。到頭須向邊城著，消殺秋風稱獵塵。
夜看美人宮棋 王建
宮棋佈局不依經，黑白分明子數停。巡拾玉沙天漢曉，猶殘織女兩三星。
上田僕射 王建
一方新地隔河煙，曾接諸生聽管弦。卻憶去年寒食會，看花猶在水堂前。
江陵道中 王建
菱葉參差萍葉重，新蒲半折夜來風。江村水落平地出，溪畔漁船青草中。
冬至後招于秀才 王建
日近山紅暖氣新，一陽先入禦溝春。聞閑立馬重來此，沐浴明年稱意身。
別曲 王建
毒蛇在腸瘡滿背，去年別家今別弟。馬頭對哭各東西，天邊柳絮無根蒂。
長安別 王建
長安清明好時節，只宜相送不宜別。噁心床上銅片明，照見離人白頭發。
宮人斜 王建
未央牆西青草路，宮人斜裏紅妝墓。一邊載出一邊來，更衣不減尋常數。
春詞 王建
良人朝早半夜起，櫻桃如珠露如水。下堂把火送郎回，移枕重眠曉窗裏。
野池 王建
野池水滿連秋堤，菱花結實蒲葉齊。川口雨晴風複止，蜻蜓上下魚東西。
題崔秀才裏居 王建
自知名出休呈卷，愛去人家遠處居。時複打門無別事，鋪頭來索買殘書。
酬柏侍禦答酒 王建
茱萸酒法大家同，好是盛來白碗中。這度自知顏色重，不消詩里弄溪翁。
別藥欄 王建
芍藥丁香手裏栽，臨行一日繞千回。外人應怪難辭別，總是山中自取來。
長門 王建
長門閉定不求生，燒卻頭花卸卻箏。病臥玉窗秋雨下，遙聞別院喚人聲。
題渭亭 王建
雲開遠水傍秋天，沙岸蒲帆隔野煙。一片蔡州青草色，日西鋪在古台邊。
過喜祥山館 王建
夜過深山算驛程，三回黑地聽泉聲。自離軍馬身輕健，得向溪邊盡足行。
送遷客 王建
萬里潮州一逐臣，悠悠青草海邊春。天涯莫道無回日，上嶺還逢向北人。
廢寺 王建
廢寺亂來為縣驛，荒松老柏不生煙。空廊屋漏畫僧盡，梁上猶書天寶年。
題禪師房 王建
浮生不住葉隨風，填海移山總是空。長向人間愁老病，誰來閑坐此房中。
看石楠花 王建
留得行人忘卻歸，雨中須是石楠枝。明朝獨上銅台路，容見花開少許時。
長安縣後亭看畫 王建
水凍橫橋雪滿池，新排石筍繞巴籬。縣門斜掩無人吏，看畫雙飛白鷺鷥。
華嶽廟二首 王建
女巫遮客買神盤，爭取琵琶廟裏彈。聞有馬蹄生拍樹，路人來去向南看。自移西嶽門長鎖，一個行人一遍開。上廟參天今見在，夜頭風起覺神來。
酬趙侍禦 王建
年少同為鄴下游，閑尋野寺醉登樓。別來衣馬從勝舊，爭向邊塵滿白頭。
鑷白 王建
總道老來無用處，何須白髮在前生。如今不用偷年少，拔卻三莖又五莖。
送山人二首 王建
嵩山古寺離來久，回見溪橋野葉黃。辛苦老師看守處，為懸秋藥閉空房。山客狂來跨白驢，袖中遺卻潁陽書。人間亦有妻兒在，拋向嵩陽古觀居。
揚州尋張籍不見 王建
別後知君在楚城，揚州寺裏覓君名。西江水闊吳山遠，卻打船頭向北行。
宿長安縣後齋 王建
新向金階奏罷兵，長安縣裏繞池行。喜歡得伴山僧宿，看雪吟詩直到明。
夜看揚州市 王建
夜市千燈照碧雲，高樓紅袖客紛紛。如今不似時平日，猶自笙歌徹曉聞。
寄韋諫議 王建
百年看似暫時間，頭白求官亦未閑。獨有龍門韋諫議，三征不起戀青山。
尋補闕舊宅 王建
知得清名二十年，登山上阪乞新篇。除書近拜侍臣去，空院鳥啼風竹前。
初冬旅遊 王建
遠投人宿趁房遲，僮僕傷寒馬亦饑。為客悠悠十月盡，莊頭栽竹已過時。
江館對雨 王建
鳥聲愁雨似秋天，病客思家一向眠。草館門臨廣州路，夜聞蠻語小江邊。
雨過山村 王建
雨裏雞鳴一兩家，竹溪村路板橋斜。婦姑相喚浴蠶去，閑看中庭梔子花。
山店 王建
登登石路何時盡，決決溪泉到處聞。風動葉聲山犬吠，一家松火隔秋雲。
雨中寄東溪韋處士 王建
雨中溪破無干地，浸著床頭濕著書。一個月來山水隔，不知茅屋若為居。
乞竹 王建
乞取池西三兩竿，房前栽著病時看。亦知自惜難判割，猶勝橫根引出欄。
人家看花 王建
年少狂疏逐君馬，去來憔悴到京華。恨無閑地栽仙藥，長傍人家看好花。
未央風 王建
五更先起玉階東，漸入千門萬戶中。總向高樓吹舞袖，秋風還不及春風。
歸山莊 王建
長安寄食半年餘，重向人邊乞薦書。山路獨歸沖夜雪，落斜騎馬避柴車。
寒食憶歸 王建
京中曹局無多事，寒食貧兒要在家。遮莫杏園勝別處，亦須歸看傍村花。
留別張廣文 王建
謝恩新入鳳凰城，亂定相逢合眼明。千萬求方好將息，杏花寒食的同行。
送鄭山人歸山 王建
玉作車轅蒲作輪，當初不起潁陽人。一家總入嵩山去，天子何因得諫臣。
傷墮水烏 王建
一烏墮水百烏啼，相吊相號繞故堤。眼見行人車輾過，不妨同伴各東西。
看棋 王建
彼此抽先局勢平，傍人道死的還生。兩邊對坐無言語，盡日時聞下子聲。
設酒寄獨孤少府 王建
自看和釀一依方，緣看松花色較黃。不分君家新酒熟，好詩收得被回將。
贈人二首 王建
金爐煙裏要班頭，欲得歸山可自由。每度報朝愁入閣，在先教示小千牛。多在蓬萊少在家，越緋衫上有紅霞。朝回不向諸餘處，騎馬城西檢校花。
樓前 王建
天寶年前勤政樓，每年三日作千秋。飛龍老馬曾教舞，聞著音聲總舉頭。
寄劉蕡問疾 王建
年少病多應為酒，誰家將息過今春。賒來半夏重熏盡，投著山中舊主人。
聽雨 王建
半夜思家睡裏愁，雨聲落落屋簷頭。照泥星出依前黑，淹爛庭花不肯休。
新晴 王建
夏夜新晴星校少，雨收殘水入天河。簷前熟著衣裳坐，風冷渾無撲火蛾。
秋日後 王建
住處近山常足雨，聞晴z4曝舊芳茵。立秋日後無多熱，漸覺生衣不著身。
哭孟東野二首 王建
吟損秋天月不明，蘭無香氣鶴無聲。自從東野先生死，側近雲山得散行。老松臨死不生枝，東野先生早哭兒。但是洛陽城裏客，家傳一本杏殤詩。
寄蜀中薛濤校書 王建
萬里橋邊女校書，枇杷花裏閉門居。掃眉才子於今少，管領春風總不如。
路中上田尚書 王建
去路何詞見六親，手中刀尺不如人。可憐池閣秋風夜，愁綠嬌紅一遍新。
於主簿廳看花 王建
小葉稠枝粉壓摧，暖風吹動鶴翎開。若無別事為留滯，應便拋家宿看來。
江樓對雨寄杜書記 王建
竹煙花雨細相和，看著閒書睡更多。好是主人無事日，應持小酒按新歌。
觀蠻妓 王建
欲說昭君斂翠蛾，清聲委曲怨於歌。誰家年少春風裏，拋與金錢唱好多。
送顧非熊秀才歸丹陽 王建
江城柳色海門煙，欲到茅山始下船。知道君家當瀑布，菖蒲潭在草堂前。
老人歌 王建
白髮老人垂淚行，上皇生日出京城。如今供奉多新意，錯唱當時一半聲。
和元郎中從八月十二至十五夜玩月五首 王建
半秋初入中旬夜，已向階前守月明。從未圓時看卻好，一分分見傍輪生。亂雲遮卻台東月，不許教依次第看。莫為詩家先見鏡，被他籠與作艱難。今夜月明勝昨夜，新添桂樹近東枝。立多地濕舁床坐，看過牆西寸寸遲。月似圓來色漸凝，玉盆盛水欲侵棱。夜深盡放家人睡，直到天明不炷燈。合望月時常望月，分明不得似今年。仰頭五夜風中立，從未圓時直到圓。
對酒 王建
為病比來渾斷絕，緣花不免卻知聞。從來事事關身少，主領春風只在君。
曉望華清宮 王建
曉來樓閣更鮮明，日出闌幹見鹿行。武帝自知身不死，看修玉殿號長生。
贈李愬僕射二首 王建
和雪翻營一夜行，神旗凍定馬無聲。遙看火號連營赤，知是先鋒已上城。旗幡四面下營稠，手詔頻來老將憂。每日城南空挑戰，不知生縛入唐州。
秋夜對雨寄石甕寺二秀才 王建
夜山秋雨滴空廊，燈照堂前樹葉光。對坐讀書終卷後，自披衣被掃僧房。
華清宮前柳 王建
楊柳宮前忽地春，在先驚動探春人。曉來唯欠驪山雨，洗卻枝頭綠上塵。
別楊校書 王建
從軍秣馬十三年，白髮營中聽早蟬。故作老丞身不避，縣名昭應管山泉。
和門下武相公春曉聞鶯 王建
侵黑行飛一兩聲，春寒囀小未分明。若教更解諸餘語，應向宮花不惜情。
田侍郎歸鎮 王建
去處長將決勝籌，回回身在陣前頭。賊城破後先鋒入，看著紅妝不敢收。熨帖朝衣拋戰袍，夔龍班裏侍中高。對時先奏牙間將，次第天恩與節旄。踏著家鄉馬腳輕，暮山秋色眼前明。老人上酒齊頭拜，得侍中來盡再生。功成誰不擁藩方，富貴還須是本鄉。萬里雙旌汾水上，玉鞭遙指白雲莊。鼓吹幡旗道兩邊，行男走女喜駢闐。舊交省得當時別，指點如今卻少年。廣場破陣樂初休，彩纛高於百尺樓。老將氣雄爭起舞，管弦回作大纏頭。笳聲萬里動燕山，草白天清塞馬閑。觸處不如別處樂，可憐秋月照江關。將士請衣忘卻貧，綠窗紅燭酒樓新。家家盡踏還鄉曲，明月街中不絕人。
寄廣文張博士 王建
春明門外作卑官，病友經年不得看。莫道長安近於日，升天卻易到城難。
早春書情 王建
漸老風光不著人，花溪柳陌早逢春。近來行到門前少，趁暖閑眠似病人。
唐昌觀玉蕊花 王建
一樹籠松玉刻成，飄廊點地色輕輕。女冠夜覓香來處，唯見階前碎月明。
眼病寄同官 王建
天寒眼痛少心情，隔霧看人夜裏行。年少往來常不住，牆西凍地馬蹄聲。
九日登叢台 王建
平原池閣在誰家，雙塔叢台野菊花。零落故宮無入路，西來澗水繞城斜。
題酸棗縣蔡中郎碑 王建
蒼苔滿字土埋龜，風雨銷磨絕妙詞。不向圖經中舊見，無人知是蔡邕碑。
江陵使至汝州 王建
回看巴路在雲間，寒食離家麥熟還。日暮數峰青似染，商人說是汝州山。
十五夜望月寄杜郎中 王建
中庭地白樹棲鴉，冷露無聲濕桂花。今夜月明人盡望，不知秋思在誰家。
寄同州田長史 王建
除聽好語耳常聾，不見詩人眼底空。莫怪出城為長史，總緣山在白雲中。
外按 王建
夾城門向野田開，白鹿非時出洞來。日暮秦陵塵土起，從東外按使初回。